作者:韋莊
標題:和李秀才郊墅早春吟興十韻
內容:暖律變寒光，東君景漸長。我悲遊海嶠，君說住柴桑。雪色隨高嶽，冰聲陷古塘。草根微吐翠，梅朵半含霜。酒市多逋客，漁家足夜航。匡廬雲傍屋，彭蠡浪衝床。綠擺楊枝嫩，紅挑菜甲香。鳳凰城已盡，鸚鵡賦應狂。佇見龍辭沼，寧憂雁失行。不應雙劍氣，長在鬥牛傍。